khistorydata/jeongjo-sjw-relations huggingface dataset:
정조 8년 · 목
大司憲金魯鎭啓言。顧今 宗杜大計。莫急於册禮盛典。臣亦前後陳請中一人。未蒙允兪。擧懷抑鬱。而相見之禮。期在上元。封册之儀。亦將遄行。養蒙之切功。不但在於飮食起居之節。必使前後左右罔非正人。然後方可以薰陶德性。輔養睿質。宮僚簡選。不可不及今留意。山林宿德之士。雖未有聞。經行明修之人。豈患全無。願申飭廟堂銓曹之臣。廣加搜訪。預爲儲養人才之方焉。批以。所奏甚好。依此申飭。
정조 8년 · 강
大司憲金魯鎭陳勉。仍請開言。路賜批。
정조 8년 · 목
魯鎭啓言。今年卽 聖祖御極之回甲也。惟我聖上。方値三元之會。宜勉一初之政。踐 先王之位。行 先王之政。此正其時也。一動一靜。罔不以 祖宗爲法。則將見邦命維新。國勢永鞏。光前之烈。裕後之謨。亶在於是。批以。所奏切實。當留意矣。又啓言。有國所重。莫先於開言路。合辭諸賊。終逭收孥之典。隄防由是而不嚴。刑政由是而不擧。伏願亟不兪音。以副群情。批以。已諭於前後三司之批旨耳。
정조 8년 · 강
執義李頤祥陳勉。賜批。
정조 8년 · 목
頤祥啓言。臣於臺職之前。兼管測候之任。目見星孛告警。雖其分野不甚緊重。形體漸就意微。而在聖朝恐懼修省之道。不可以此而少忽。況 顯廟朝甲辰。亦有是災。而 聖祖大加寅畏。一念對越。終至德能勝妖。災不爲咎。倘我殿下益加警惕。則螢熒惑之徒。不獨專美於宋君。景星之興。將見匹休於虞帝。此政轉移之一大機會也。批以。所奏甚好。從之。
정조 8년 · 강
執義李頤祥避嫌乞遞。賜批。
정조 8년 · 목
政院啓言。所懷與所啓。體例各異。而執義李頤祥陳達之際。有做錯。請推考。敎以。生疏所致。勿推。○避嫌略曰。臣年紀衰邁。言議巽軟。栢府除旨。忽下於玉署入直之時。逃遁不得。章皇出肅。而及登筵席。事多生疏。至被承宣請推之擧。其何可晏然於臺次乎。請遞臣職。批以。勿辭。亦勿退待。
정조 8년 · 강
命籌堂中不奏事人重推。
정조 8년 · 목
政院啓言。今日臨門延訪。詢諮群僚。雖微庶之官。宜副咨訪之意。況籌堂中多有不奏事而退者。請今日不奏事人。幷重推。從之。
정조 8년 · 강
罷刑曹判書李在協職。
정조 8년 · 목
持平鄭萬始啓言。親享祈穀祭。卽我聖上至誠爲民之盛意也。伊時日齋沐不潔者。勿爲預祭。而至若司寇之長。卽誓戒時主誓者也。與他人尤別。而亦以欠潔懸頉。請刑曹判書李在協罷職。從之。
정조 8년 · 강
持平鄭萬始陳勉。賜批。
정조 8년 · 목
萬始啓言。近來諸臣。多以頻開經筵爲言。而未見施行之美。第伏念聖學高明。度越百王。雖使古之經學之士。置之講筵之間。恐未能仰答淸問。有所補益。豈可以群下無人。之久輟經筵乎。書曰惟斆學乎半。請勤御經筵。以光聖學。批以。所奏切實。依啓。
정조 8년 · 강
重推大司成閔鍾顯。
정조 8년 · 목
政院啓言。泮儒臨試。蓋出陪養優待之意也。殿座宣召時。無一人來待者。以至屢度催促。晩後始到。此必由於本館之不能別白知委。以至如此。主管堂上。不可無責。請大司成閔鍾顯重推。從之。
정조 8년 · 강
持平鄭萬始請節財用。賜批。
정조 8년 · 목
萬始啓言。節財用。乃有國之急務也。凡財用之匱竭。專由冗費之過多。濫用之無節也。有司之臣。一例因循。未嘗矯捄。古今之需用不同。而未免仍古增今。彼此之贏縮互異。而亦不移此益彼。入不加增。出或陪蓰。以致上行節儉之化。而國無儲畜之效也。事之無意義。莫甚於此。請令廟堂別加講究。以爲捄正之地。從之。
정조 8년 · 강
命仕路積滯矯捄。
정조 8년 · 목
持平鄭萬始啓言。仕路積滯。去而益甚。見今蔭官初仕之窠。比諸國初。猶不啻屢倍。若不更加變通。以減其入仕路。則參上積滯之患。無可救之道。請令廟堂亟講善變之道。以爲矯捄之地。從之。
정조 8년 · 강
持平鄭萬始趙濟魯請廣言路。賜批。
정조 8년 · 목
萬始等啓言。言路有國安危之所係也。挽近以來。寂寥益甚。苟無採用之實。則孰肯爲無益之空言哉。竊覸近日凡有言者。事關懲討。而未蒙允兪之批。章下廟堂。而每歸姑置之科。此所以言者之日少。請益恢聖聰。以廣采來諫之路。批以。所啓亦甚切至。從之。○濟魯啓言。恢張言路。不在强之使言。鼓發士氣。其機在上。請益軫虛受之量。以開不諱之門。從之。
정조 8년 · 강
持平趙濟魯陳勉聖學。賜批。
정조 8년 · 목
濟魯啓言。顧今元子宮封册大禮。早決豫建之謨。亟趁蒙養之切功。實爲吾東方無疆之休。而若其訓迪誘掖之方。亶在殿下身敎之耳。及此知思漸長之時。克篤精一之工。以爲觀法之效。請益懋聖學。以養儲嗣。批以。所奏亦甚切實。從之。
정조 8년 · 강
罷前大司諫南玄老職。
정조 8년 · 목
持平趙濟魯啓言。臣於目下事。竊有慨然者。儲宮封册之禮。卽國家莫大之擧也。雖以大僚箚觀之。其難愼之意。重大之典。有非一臺臣所可輕易仰請者也。日前南玄老之疏。何爲其率易妄悖也。臣雖未見其全本。而伊日所不傳敎中。不誠無識之敎。可見其草草附陳於辭疏之末。有若應文塞責者然。是豈重册禮之道。請前大司諫南玄老。亟施罷職之典。從之。
정조 8년 · 강
持平趙濟魯啓請賙賑之方。賜批。
정조 8년 · 목
濟魯啓言。目今六路告歉。萬姓呼庚。賙賑之方。靡不用極。而捄荒之本。非但在發倉移粟之政而已。請益勉實心。以救收實效。從之。
정조 8년 · 강
持平趙濟魯啓請振文風講救活。賜批。
정조 8년 · 목
濟魯啓言。文章盛衰。關世治亂。此聖王所以重作士之方也。殿下御極之初。首開奎章之閣。廣選文學之士。振作文風。賁餙治敎。近日文體不古。便成痼疾。騈儷則全尙對偶而無馴雅之風。對策則徒事粉飭飾而無直截之語。其何以黼黻皇猷。以鳴國家之盛。請敦尙實學。以振文風。又啓言。饑饉之餘。必有厲疫。近日閭閻。此患漸熾。開春以後。其憂不細。救活之方。預宜講究。俾盡全活之道。幷從之。
정조 8년 · 강
大司諫徐有防請講究取士。愼擇守令。量才授職。薦進鴻儒。賜批。
정조 8년 · 목
有防啓言。帝王之盛節。莫先於作人。一自賓興降爲賢良。鄕貢變爲糊封。取人之法。寢不如古。有識竊歎。厥惟久矣。講以發解。製以覆試之論。詢謀盈廷庭。訖未停當。當此大有爲之會。宜有大變通之擧。請亟詢廟堂。爛熳講究。使取士之法。有一定之規焉。又啓言。擇守令三字。便同陳腐之談。而生民苦樂。關係不少。請嚴飭銓曹。凡於守令差遣之除。克加愼擇。以除民邑受困之弊焉。又啓言。量才授職。用人之要道。委任責成。爲國之良法。雖在上古盛時。群賢布列。任其職九載考績。可知其專且久矣。世級寢降。官制不古。數遞之弊成規。官如逆旅。吏作主人。如是尙何望百工允釐。庶績其凝乎。請戒飭廟堂及銓曹。深軫器使之方。申明久任之法焉。又啓言。國家大本。係於儲嗣。今日君臣上下所當講磨者。顧不在於封册之禮敎導之方乎。离筵將開。僚屬當設。搜羅延聘。廣求博學之士。出入周旋。以捭 輔導之責。實爲當務之急。請詢及大僚。薦進鴻儒。以備訓迪之官。幷從之。
정조 8년 · 강
司諫林濟遠請保惜神明。酬世馭物。扶植名節。挽回世道。賜批。
정조 8년 · 목
濟遠啓言。聰明二字。固帝王盛節。而殿下臨萬民之上。以八域爲家。豈可以有限之聰明。應無窮之機務乎。請益懋涵養本源之工。以事付事。以物付物。收斂精華。保惜神明。以爲酬世馭物之要道焉。從之。又啓言。名節之有關於世敎尙矣。以聖人中和之道言之。則名節特一小事。而古人云求人於三代之下。惟恐不好名。士大夫之風聲習氣。輒與世道升降。顧不重歟。四百年培養之化。專尙名節。而委靡頹隳。至此之極。言之及此。寧不哀痛。管子曰。四維不張。國乃減亡。朱子亦誦此說於時君之前。四維之治。關係若此。不可不以名節爲急務。請留意於扶植名節。挽回世道。批以。目下急務。無出於此。依啓。
정조 8년 · 강
獻納李集斗請久任守宰。仍請前司諫洪文泳譴罷之典。賜批。
정조 8년 · 목
集斗啓言。列邑凋殘。朝家所悶。究厥弊源。專在數遞。請自今爲始。久任守宰。以省列邑迎送之弊。從之。又啓言。討逆雖重。首從或異。而罪關於元惡巨慝。宜有大義滅親之擧。而至若洪儀泳之論列。以其趾賊之至親。猥竊科第。益無顧忌之罪。朝廷公議。宣其峻發。而彼同姓之親。不惟參論。出班獨啓。亦關世變。請前司諫洪文泳。亟施譴罷之典。從之。
정조 8년 · 강
命李潤慶李得濟申應周。極邊遠竄。
정조 8년 · 목
正言成種仁啓言。向來李潤慶李得濟之擅弄公貨。狼藉犯用者。已極駭痛。畢竟流配。可謂薄勘。而至於申應周圖報之心。宜非他人之比。而乃反恣意濫竊。其所犯用。至於數千金之多。請李潤慶李得濟申應周。更令金吾。亟行極邊遠竄之典。從之。
정조 8년 · 강
命 儲慶宮展拜時不參三司譴罷。違牌吏曹參議罷職。坐直承旨遞差。
정조 8년 · 목
正言成種仁啓言。 儲慶宮殿拜時。三司在執法之地。所當紏糾劾之不暇。而乃反躬自犯之。豈有如許事體。請伊日不參班三司。捧現告。施以譴罷之典。從之。又啓言。昨日前吏議事觀之。一夜三違。爲乖定式。且職在喉院。不爲退却。矇然捧入。極涉未安。請前吏曹參議金熹罷職。伊日坐直承旨重推。批以。爾言得體。從之。承旨遞差。
정조 8년 · 강
正言成種仁陳勉。賜批。
정조 8년 · 목
種仁啓言。殿下御極之初。一念奮發。靡不赫然。而近來漸不如初。雖以一二事言之。明義一書。卽明天理樹人紀。而顧今元惡大憝。偃息自如。殿下一向濡忍。終靳允許。此其奮發之念。不及於初者也。殿下睿學天縱。聖工日新。而挽近以來。聖志不無少弛。前功未免難繼。請繼自今。益加奮發。無或有因循之弊焉。批以。其言比諸臺。尤覺切實。依啓。
정조 8년 · 강
命勳府假稱忠義之類。自邑報營。
정조 8년 · 목
正言成種仁啓言。設置忠義。所以優待功臣。延及後裔之意。而近年以來。謀避軍役。冒稱相續。圖囑該府之吏。成出口傳之帖。請嚴飭勳府。明査其來歷。成給其立案。而如有假稱忠義。圖得口傳之類。自該邑轉報營門。自營門轉聞京司。不飭該堂。隨現重勘。從之。
정조 8년 · 강
命殘薄縣邑。令廟堂亟講省付。以紓民力。
정조 8년 · 목
正言成種仁啓言。劃野分州。自有大小之別。今不可猝然通變。而惟其殘縣薄邑。無異村落之形。不成官府之樣者。如京畿之陽川。湖西之懷仁。關東之歙谷。關北之利城。湖南之龍安。嶺南之淸河。面不可過三四。戶僅爲五六百有識竊歎。厥惟久矣。請博詢廟堂之臣。亟講省付之道。以紓民力偏苦之歎。從之。
정조 8년 · 강
命各道査啓。趁限査聞。
정조 8년 · 목
正言成種仁啓言。近來各道査啓。多不趁 期。豈非可駭者乎。若以格例言之。則遠道七十日。中道五十日。近道三十日。而如是稽緩。此不但不能仰承朝家之意。請令廟堂行會各道。必須趁限査聞。而苟有如前稽遞之弊。當該道臣。隨現重繩。從之。
정조 8년 · 강
飭設賑各道。虛實相蒙之弊。
정조 8년 · 목
正言成種仁啓言。近日荐値歉荒。倘非我聖上減糶之政移粟之恩。則民將十室九空。顚連不保矣。今日方伯守令者。孰不仰體至意。克殫乃心。而但君門旣遠。民隱易伏。請令廟堂行會於設賑各道。如有虛實相蒙。分俵不審之弊。則當該守令。隨現重繩。從之。敎以。以此令廟堂措辭行會。
정조 8년 · 강
命宰相肩輿。各別禁斷。
정조 8년 · 목
正言成種仁啓言。宰相之不得肩輿赴闕。明有禁令。而挽近以來。法綱解弛。以肩輿而到直房者。比比有之。請耆社篤老外。以肩輿赴闕者。各別禁斷。隨現重勘。從之。
정조 8년 · 강
命春桂坊僚屬。趁卽備員。
정조 8년 · 목
正言成種仁啓言。聖子封册之典不遠。請令廟堂銓曹之臣。春桂坊僚屬之可合者。以待開講日。使之趁卽備員之地。從之。
정조 8년 · 강
飭版籍落漏之弊。
정조 8년 · 목
正言成種仁啓言。版籍有國之大政也。近來民不畏法。巧生避役之計。輒多漏籍之患。請申飭京外掌籍之臣。申明舊典。隨現重勘。俾無如前落漏之弊。從之。
정조 8년 · 강
正言李翼晉請罷副修撰李錫夏職。賜批不允。
정조 8년 · 목
翼晉啓言。向來憲臣處置之歸於玉署也。入直玉堂李錫夏必欲規避。忙急陳疏。臣雖未知情理之如何。而似此擧措。前所未有。請副修撰李錫夏。亟施譴罷之典。批以。親病徑出。則些少蹤跡之嫌。不須可論。不允。
정조 8년 · 강
命巡更夜號誤對之擧。以軍法從事。
정조 8년 · 목
正言李翼晉啓言。巡更夜號。法意甚嚴。近年以來。看作尋常。至於莫重內巡。亦有誤傳誤唱之擧。請申飭兵曹及該營。復或有如前誤對之擧。一切以軍法從事。以嚴紀律而肅軍令。從之。
정조 8년 · 강
命童蒙敎官率下童蒙。專意敎訓。
정조 8년 · 목
正言李翼晉啓言。國朝之設立童蒙敎官。便作冗官。徒有其名。全沒實效。請申飭童蒙敎官。率下童蒙。勿以充額爲務。俾各專意敎訓。每於月終。修書徒報禮曹。以爲考勤慢之地。從之。
정조 8년 · 강
飭侍衛各司陪扈之儀。
정조 8년 · 목
正言李翼晉啓言。侍衛班。不得惟意出入。法意則然。而大小殿座之時。輒多占便出入之人。請申飭侍衛各司。如有復循前習者。隨現重繩。以嚴陪扈之儀。從之。
정조 8년 · 강
命今日押班監察竝相換。
정조 8년 · 목
正言李翼晉啓言。今日班行。如前粉雜。此莫非押班不能檢飭之致。另飭銓曹。必以有風力有聲望之人。各別擇差。俾復呈課之規。以爲警飭之地。從之。敎以。今日亦然。押班監察竝拿處。○敎曰。今日班行。亦不成說矣。監察有相換之列乎。李時秀曰。有之矣。仍敎曰。拿處監察。幷相換。
정조 8년 · 강
正言李翼晉陳勉。賜批。
정조 8년 · 목
翼晉啓言。近年以來。聖念縱勤。治敎不進。此亦不無以不誠應之之歎。經筵所以進聖學資治道。而作輟無常。停日居多。雖値開經講之時。上下論難。不過霎時而止。此豈非今日殿下所自反處乎。請益加聖念。事必以誠。董飭群下。毋敢不誠。俾有實效。從之。
정조 8년 · 강
飭各宮房圖書署之弊。
정조 8년 · 목
正言李翼晉啓言。近來各宮房圖書署。直付該邑。或推捉公兄。或恐喝鄕民。非理不法之事。不一而足。中外之痼弊。孰甚於此。若不嚴徵懲。則末流之弊。有不可言。嚴飭各宮房。俾無復踵前習。如有事關外邑者。自宮房報于內司。自內司報于該曹。自該曹發關該道。以爲知委該邑。而或有不可有禁令。直送圖書署之事。各別重繩。敎以。所奏甚是。從之。合行條件。令廟堂參酌磨鍊。指一稟處後分付。
정조 8년 · 강
命外邑人猥徹天聽者。自秋曹嚴刑遠配。
정조 8년 · 목
正言李翼晉啓言。駕前鳴金。南山放大。閤門擊鼓。事之無嚴。孰甚於此。請外邑民人。若或有挾私逞憾。猥徹天聽者。自秋曹行査本道。如得情節。嚴刑遠配。使遐氓悍俗。知有朝廷之辱尊。從之。
정조 8년 · 강
命館學儒生旬試月講。令本館稟處。
정조 8년 · 목
正言李翼晉啓言。本館之月三講會。政府之上旬輪次。或有名無實。豈非聖朝欠事乎。請館學儒生。依抄啓文臣例。旬試月講。酌古參今。作爲定式。從之。敎以。令本館論理稟處後擧行。
정조 8년 · 강
正言李翼晉避嫌乞遞。賜批。
정조 8년 · 목
避嫌略曰。臣以班行不嚴。有所陳奏。而押班監察。不爲論斷。致煩自上定罪之擧。臣何敢仍冒臺次乎。請遞臣職。批以。勿辭。亦勿退待。
정조 8년 · 강
副提學朴祐源請申飭諸道賙救。賜批。
정조 8년 · 목
祐源啓言。今當歲首。賑政方始。宜有別般董飭之擧。請令廟堂更加申飭諸道。盡心賙救。使實惠下究焉。從之。
정조 8년 · 강
命春坊僚屬抄選外。文官中擇擬。桂坊則各薦一二人。
정조 8년 · 목
副提學朴祐源啓言。元子宮睿質日就。册 禮將擧。竗妙簡宮僚。爲第一先務。春坊僚屬。則抄選數窠外。自當於文官中擇擬。而至於桂坊。則無論蔭官韋布。掄選之法。其路尤廣。必須博訪經術文行之士。以備冑筵輔翊之列。然後可見睿德成就之效。臣謂內而卿宰。外而方岳之臣。皆令勿拘文蔭儒生。各薦一二人。付諸選部。俾爲漸次檢用之地。從之。
정조 8년 · 강
命今日班列中卿宰以上。無故離次者。一竝罷職。
정조 8년 · 목
副提學朴祐源啓言。班行整肅。亦關朝綱之一事。而每當現告捧入之除。多有區別崇卑之敎。此雖出於禮待之意。其在警飭之道。不幾於遺本而治末乎。此後察飭之擧。先從官尊者始。以爲警具僚而肅朝綱之本焉。批以。所奏甚是。今日班列中。卿宰以上。無故離次者。一竝罷職。
정조 8년 · 강
副提學朴祐源啓請節財用。仍陳姑息因循之弊。賜批。
정조 8년 · 목
祐源啓言。節財用。爲愛民之本。古人以國無三年之畜。猶以爲憂。今日國計。尤無可言。夫爲一家之計。尙且稍存贏餘。以備不虞。況於千乘之國乎。朱子嘗言論節用之道。以中外冗費。悉從廢罷爲言。此政今日急先務也。伏願無益之備。不急之用。一切蠲除。量入爲出。以爲裕財之道焉。批以。亦當留意矣。又啓言。姑息二字。爲今日痼廢。此弊不祛。則百事不做矣。大抵自古有國。每當長治久安之餘。輒有因循頹情惰之弊。若不加矯捄。則終至於委靡不振。今當歲首。凡於奮發之道。先立聖志。隨事振刷。毋泥於恬常。而務求實績。毋忸於姑息。使百僚盡職。四方聳聽焉。批以。所奏切實。當留意矣。
정조 8년 · 강
副校理林道浩陳勉。仍懲討。賜批。
정조 8년 · 목
道浩啓言。人主一心。爲萬化之本。君心所向。如影隨形。董仲舒所謂正心以正百官萬民者。政謂此也。夫存心之方。必以學問爲要。政令事爲。皆此學也。動靜語嘿。莫非學也。當此履端出冶之日。宜以本源上工夫爲急務。願殿下以涵養二字。爲存心典學之要焉。批以。所奏好矣。當留意矣。又啓言。懲討何等嚴重。而近年以來。便成文具。上下相持。一味玩愒。臺閣之臣。每一登筵。謄傳古紙。備數而陳。上亦因循而答之。經閱歲月。廓淸無期。如是而何以懼亂逆而明大義乎。伏願亟揮乾斷。元惡諸賊。快施邦刑。以爲絕 亂本洩輿憤之地。批以。當留念矣。
정조 8년 · 강
命陞學當朔內設行。
정조 8년 · 목
修撰李泰永啓言。國朝之設行陞補及學製。卽是勸獎儒生。賁暢文敎之一助也。每於一朔之內。設行一抄。一年之中。總爲十二抄。則規例已久。法意可見也。每當冬末。連爲設行。至使士子重冒風寒。多生疾病。此豈朝家飭勵之本意哉。更爲嚴飭。申修成憲。若過當朔而不設。則自政院草記論罪。敎以。依前式施行之意嚴飭。但政院無草記之規。且以愆限論罪。曾有指一之式。令政院取考年前定式時文蹟。以爲修復擧行之地。
정조 8년 · 강
修撰李泰永請疏章不下者。亟賜批旨。賜批。
정조 8년 · 목
泰永啓言。廷臣章奏。雖不必盡槪於聖心。自上優答容之道。固宜卽賜批答。明示從違。而況事係懲討乎。近日臺臣疏。或留中而不下者。恐有欠於待言官開言路之意也。臣謂章疏之不下者。亟賜批旨宜矣。批以。所奏出於隨事每隱。當留意矣。
정조 8년 · 강
修撰李鼎運請懋實德行實政。賜批。
정조 8년 · 목
鼎運啓言。聖王之治國要道。不外乎懋實德行實政而已。實者虛之反也。言而不行。則萬言萬當。徒歸文具。言而行之。則一政一令。皆爲實效。今玆朝參之擧。卽一歲之首。一初之政也。臺臣儒臣。次第陳達。謨猷洋洋。爛然可觀。臣之所陳。雖曰草草陳腐。實心實政四字。實爲今日之先務。批以。當體念矣。
정조 8년 · 강
命李得濟收贖放送。
정조 8년 · 목
訓鍊大將具善復啓言。李潤慶申應周李得濟。當邊遠定配。而北關則當此歉歲。不可分配。關西嶺南。分定配所。而至於李得濟。出繼之人。其生父今年踰八十云。揆以法典。雖無可論。其在孝理之政。實有可所矜惻矣。敎以。所坐與李潤慶申應周有異。依法典。收贖放送。
정조 8년 · 강
大司諫徐有防避嫌乞遞。賜批。
정조 8년 · 목
避嫌略曰。時任閣臣。雖帶臺職。一依時臺之兼春坊行公之例。參班登筵。明有本閣定式。而俄於殿座將罷筵臣幷退之時。矇不記得。終未免隨衆而出。致勤飭敎。至被問備之罰。進止乖當。臺體閣規。一擧兩失。請斥臣職。批以。勿辭。亦勿退待。仍敎曰。春坊兼管。雖爲臺職。未嘗以臺職之故。不登冑筵。以此之故。閣臣帶臺職者。亦用此例陞殿事。明有定式。今日諫長之不陞殿何也。此後大諫未遞臺職之前。若以稟事。入侍時不可不爲矣。
정조 8년 · 강
重推洪忠監司申大升。
정조 8년 · 목
全羅監司趙時偉。以洪忠道恩津運穀船漂失。馳啓。敎以。初何不擇船發送。致有此中路漂失之擧乎。人命俱獲生存。雖極多幸。本道不能檢飭之失。在所難免。洪忠監司申大升重推。此後更有此等之弊。先自道伯。別樣論勘。以此嚴飭。且聞該道列邑執船之際。一任下吏之操縱。呼冤載路。向筵筵臣。至以差遣繡衣。審覈處之爲請。大抵監司若能束濕。豈有是也。以此意一體嚴飭。自廟堂今日內使之行會。
정조 8년 · 강
推京畿監司沈頤之。
정조 8년 · 목
黃海監司洪東纉。以宗親子支士民婚葬過時者。另飭顧助。馳啓。敎以。昨年特敎定式。何等丁寧。則歲翻已久。兩西外尙無登聞之事。豈其十二朔之內。無婚葬愆時之類乎。籍令道里有遠近之殊。登聞亦隨以不均。畿甸之反後於此兩道。決知爲不勤擧行之故。該監司推考。自廟堂關飭。使之據實狀聞。此外五道。一體申飭。
정조 8년 · 강
右議政金熤陳箚辭免。賜批。
정조 8년 · 목
箚略曰。臣庶幾仰戴洪造。優游散地。不意枚卜之命忽下。謬恩又及於臣身。臣聞命驚惶。神精隕越。以殿下明理之工。豈或遺照於此。而亦豈可以乏人。備其官耶。臣誠不知聖意之所在也。且念以臣淺劣。致此隆顯。亢滿招災。鬼猜人怒。終必無幸。亟許收還成命。改卜賢德。批以。重卜于卿。予意則深以卿平日體國之心。何乃循常推讓。不念康濟之義耶。切爲卿慨歎。安心勿辭。卽起視事。仍命遣史官傳諭。
정조 8년 · 강
知敦寧洪樂命疏陳病狀。乞休致。賜批。
정조 8년 · 목
疏略曰。臣之病廢。亦旣有年。若今所叨。雖曰閑局。亦豈養病之設。念及於此。且恥且懼。臣之去就。無他情勢。只視病之如何耳。病可强則出。病不可强則不得出矣。噫。光陰如流。歲律將盡。病隨年深。凜凜朝夕。俯賜矜憐。特許休致。俾臣優游田里。涵泳聖澤焉。批以。蓋有取耳。不欲便捨。春和不遠。必有少間之隙。卿其勿辭上來。
정조 8년 · 강
執義徐有成避嫌乞遞。仍陳勉。賜批。
정조 8년 · 목
疏略曰。曾於昨年春。猥膺京試官之除。罪著溺職。罰止薄竄。曾未幾何。恩敍纔下。除旨聯翩。旬月之內。歷叨三司。到底洪造。與天罔極。親享隔日。冒沒出肅。自顧慚恧。廉防都喪。乞遞臣職。臣方丐免。不暇贅他。而方當三陽。益篤典學之工。常恐一工夫之失所。廓揮乾斷。亟允臺請。夬快擧王章。批以。悉諭矣。
정조 8년 · 강
大司諫南玄老上疏請儲位册封。賜批。
정조 8년 · 목
疏略曰。伏念儲位册封之禮。不宜一日虛徐。 祖宗所以眷佑者在此。臣民所以顒祝者在此。今年卽甲辰年也。堯皇之卽位。英考之踐阼。俱在是年。則今玆册禮之亦行於是年。尤豈不重有光也哉。伏願更加淵思。爰擧蚤建之禮。以基 宗社無疆之休。批以。不念事體之至重且大。乃如是耶。
정조 8년 · 강
掌令金履正疏請早建儲位。賜批。
정조 8년 · 목
疏略曰。國家今日急務。莫先於遄擧儲嗣之册禮也。古昔聖王。早建儲位。爲其天下之命。懸於太子也。是故端冕之負。南郊之見厥在初生。顧我朝建嗣之擧。亦有沖年。此可見邦基所托。人心之攸係。固不容少緩。伏願體 祖宗預建之謨。亟擧彝典。早行褥禮。批以。所陳當留意矣。
정조 8년 · 강
摠戎使李昌運疏陳本廳軍政之弊。賜批。
정조 8년 · 목
疏略曰。摠戎除命。忽加於已試蔑效之地。本廳流來積弊。日痼月甚。莫可收合拾。蓋本廳支放需用。專靠於餉耗與屯稅。而値壬癸兩年歉荒。元餉停退。合爲一萬四千五百石零。故耗米之隨縮者。亦爲一千一百石零。且所捧元餉與耗。各邑零需米。以錢代捧。故各倉所儲。惟錢而已。元額將士一年廩料。本無以錢代下之例。則只當以米上下。而目今支放。僅支正月。正月以後。則萬無措手之望。臣愚向於己亥年間。戶曹之貸去餉米。旣爲五千石矣。以米還推。則可以繼用支放。度支形勢。如或不贍。以關西米劃報。則雖不得卽地發賣取剩。亦當藉此而推移。補用不足之米價。而隨卽添餉。未爲脫也。以北漢山城言之。臣愚餉還之捧留各邑者。姑觀秋成。一齊輸納于山倉。一以爲儲峙軍資之道。一以爲城民聊賴之方。恐似得宜矣。屯牙兵及屯壯抄之散在畿輔各屯者。卽待變團束而定額納米者也。逃故代頉。逐年換差。率多兒弱。亦有虛伍。每當收米之際。不無搔擾之弊。不但爲弊於本廳。反爲貽害於屯民。不出數年。屯保需米之數。必將減縮矣。臣愚嗣後則各屯軍需保。代頉收米。依各邑保例。使各該邑主管。而上納之規。亦依屯壯牙兵例捧收。毋論屯保與壯牙兵。各邑一或稽忽。自本廳草記論罪。則軍儲軍食可以舒。城民屯民可以奠矣。惟裁處焉。批以。疏辭下廟堂稟處。
정조 8년 · 강
兵曹判書李★(土+甲)上疏乞遞。賜例批。
정조 8년 · 강
大司成閔鍾顯陳疏乞遞。仍自列。賜批。
정조 8년 · 목
疏略曰。臣猥膺泮任。少效涓埃之報。而素抱痼疾。當寒添劇。近日本館擧行多端。一日虛縻。實爲悚悶。乞遞臣職。又有惶愧者。敢此附陳。日者承命入侍。伏承聖敎。以圓點一事。屢勤淸問。又以到記後三日勿拘額數之例。有所俯詢。旣未博考典籍。乃敢倉卒仰對。至於昨日傳敎之後。始知臣不審之奏。其顚錯不誠之罪。實無所逃。亟賜重勘。以爲奏語失實者之戒誡焉。批以。旣有先三之例。引用於後三日。足資旁照。卿之錯對。不必引罪。勿辭行公。
정조 8년 · 강
召見備堂于誠正閣。有司堂上金華鎭徐有隣徐浩修趙時俊。
정조 8년 · 목
予曰。今已歲翻矣。荒政蠲恤等編摩之書。果皆就緖耶。華鎭等曰。諸道所謄送者。尙多未來。故姑未及編成矣。予曰。年分册何以爲之。華鎭曰。此則已繕寫待令矣。予曰。今日入之。賑恤始末。亦當一一條列。著爲成書。卿等亦須留意也。有隣曰。聖敎誠然。此亦不可無該載之篇矣。予曰。昨年旣有已行之例。今春賑政。勢將有別巡頒給之擧矣。有隣曰。飢民亦必以昨年例顒望矣。予曰。明日次對。右相當造朝云耶。浩修曰。似聞相見禮日欲肅謝云。而未能的知矣。予曰。原春監司狀啓謄報。卿等見之乎。有隣曰。謄報則未及見之。而私書中胎送啓草。故見之矣。予曰。將何以處之。有隣曰。此亦不可不給者。而若一開路。諸道必當競起。此可悶矣。予謂浩修曰。御製今幾校正。行當編輯。而此役亦甚浩大矣。使卿主管。果聞知否。浩修曰。印札見樣及粧䌙。凡具已皆經紀。而册子下後。方可始役矣。
정조 8년 · 강
命吏判後日政擬入。
정조 8년 · 목
敎曰。三昨夜銓堂前望筒中。亞三堂旣已點下。判堂待後日政擬入之意。令銓曹知悉。
정조 8년 · 강
命十五日次對。進定於明日。榻敎也。
정조 8년 · 강
命全羅兵營束伍器械修改。更觀年事豐登爲之。
정조 8년 · 목
全羅兵使曺學臣。以束伍器械修改趁未擧行馳啓。敎以。何必急急收入。反致紛拏。更觀年事豐登。操練誤行時。稍稍爲之之意分付。諸道一體分付。
정조 8년 · 강
命金性元金聖曄任希默金啓淳分揀。孫克福宋煥德李廷書南漢昌等付過放送。
정조 8년 · 목
因義禁府金性元等囚單。敎以。分揀。又因備邊郞孫克福議處啓。敎以。付過放送。而觀此所供。亦非下吏之罪。徒配次押送該吏特爲分揀。亦以此意行會御史處。又以押班監察南漢昌。洪挾。李義[羲:I-PERSON]寅。尹九宗。趙雲履。李尙琦。朴忠煥。許霔。金胤行等議處啓。敎以。付過放送。
정조 8년 · 강
命光州殺獄罪人鄭卜身等獄事。判堂出意見論理議處。徐一金論理稟處。
정조 8년 · 목
刑曹啓言。光州等官殺獄罪人鄭卜身等獄事。各別嚴刑。期於輸疑款之意。請幷分付。敎以。待新判堂出仕。詳細考閱。拈出疑端。出意見論理議處。又啓言。鳳山居童蒙徐一金擊錚回啓云云。誣罔天聽之罪。不可以情出爲父。有所參恕。亦爲重勘之意。請分付。敎以。更令新判堂詳細考閱。出意見論理稟處。
정조 8년 · 강
行晝講及次對于誠正閣。知事鄭一祥。特進官趙時俊。承旨朴祐源。玉堂林道浩。李泰永。宗臣雲峯君杺。武臣李達洙。假注書朴能源史官李祖承。李崑秀。
정조 8년 · 목
講孟子。○左議政李福源曰。相見禮期日在卽。而日寒如此。誠爲可悶矣。予曰。今稍解矣。福源曰。朝講日臣往見領相。則病勢雖不甚重。而尙今彌留矣。予曰領相之病可悶。而今則鼎席俱備。可無獨賢之憂矣。福源曰。僚席之備員。誠爲多幸矣。予曰。備堂今日不來者誰耶。承旨李亨逵曰。金華鎭李★(土+甲)徐有慶黃景源蔡濟恭嚴璹。予曰。歲首賓對與循例日次不同。而備堂不來者。若是夥然。有病人及無故不來者。有司堂上出問以來。承旨李時俊回奏曰。黃景源李★(土+甲)。納牌不進。其餘則姑無去來矣。予曰。禁將何不入來。福源曰。聞有實恙矣。予曰。兵判違牌勿施。更以前牌催促。福源曰。頃日北伯狀啓。臣果見之。則樂彬等四罪人事。誠萬萬痛駭矣。予曰。渠輩之放恣無嚴。至於此極。而蓄妓行獵等事。實是前所未聞之變怪。此類雖移配他邑。若不懲職戢。則有庳之民奚罪。前後甲山府使及道伯。任其所爲。不爲禁職戢者。果不成說矣。予曰。罪人中似有物故者。果能詳考乎。集斗欲避嫌。福源曰。獻納如欲避嫌。則長僚處置。事涉顚倒矣。泰永曰。獻納李集斗引避之際。未詳本事。矇矓 奏達。已是做錯。而欲爲避嫌。先爲長僚之處置。尤※損臺體。不可置而不論。請李集斗罷職。予曰。生疏所致。不允。予曰。禮曹多有擧行事。禮判之代。不可不趁今日差出矣。○予曰。判尹有口傳差出之例乎。尙淳曰。大卿之長。例不得口傳擧行。而其餘則皆有口傳差出之例矣。予曰。右相何當出肅云耶。福源曰。欲更入文字云矣。
정조 8년 · 강
命三陟越松鎭卒給代。令賑廳考例劃給。
정조 8년 · 목
左議政李福源啓言。原春監司徐鼎修狀啓以爲。三陟營將所管騎兵三百九十名。番錢爲七百八十兩。通一年鎭卒給代放料後。餘數爲營將排朔。越松萬戶所管鎭卒四百名。番錢爲六百四十兩。米爲五十三石零。通計一年鎭卒給代放料後。米錢爲萬戶朔下。而昨年綸音頒下後。嶺東九郡軍錢米布全數蕩減。兩鎭所捧。亦在蕩減中。營將萬戶排朔及校卒給代之資。俱無出處。曾以三陟江陵之歉荒。有蕩減身役。賑廳給代之例。請令廟堂稟旨分付矣。營將鎭將之番錢捧減。初非朝家之所當知。而旣係校卒之給代。且有兩邑之已例。登聞之後。宜有軫念。令賑廳請考例劃給。從之。
정조 8년 · 강
命甕津民人疊役元數。姑令隨得隨簽。
정조 8년 · 목
左議政李福源啓言。卽見黃海水使徐有和狀啓。則以爲。甕津民人之疊役。元數四百三十七名內。八十二名自本府已爲査得。其餘三百五十五名。當爲移送他邑。而當此災歲。凡係擾民之政。竝在請減之中。姑令仍舊。而抄其疊役中最無依之類。以其所得良丁八十二名。先塡其代。餘數則使該營隨得隨簽事。請令廟堂稟旨分付矣。勿論某道某邑。實無閑丁。況今年海西多未免歉。若以甕津軍額。移送他邑。則在甕津雖除疊役。在他邑必多撓民。依道臣所請。姑令仍舊。隨得隨簽之意。請分付。從之。
정조 8년 · 강
命江都米移運時水原南陽耗條除給。以補元穀取用之數。
정조 8년 · 목
左議政李福源啓言。京畿監司沈頤之狀啓以爲。今春江都米移運時。水原七百石。南陽四百石。船馬雜費爲八十八石。而取用於元穀中。尙未區處矣。今此兩邑所受一千一百石。除其停退。則耗條僅爲七十八石。旣有癸未乙酉已例。今番亦以耗條除給。以補元穀取用之數事。下詢廟堂處之爲辭矣。元穀不可仍減。前例亦有可據。依所請施行之意。請分付。從之。
정조 8년 · 강
命平山小米一千三百石。移劃開府。
정조 8년 · 목
左議政李福源啓言。卽見開城留守鄭昌聖報備局辭緣。則以爲。本府會付米目今所儲。不過五十石零。而 齋[齊:I-TOMB]陵厚陵祭器修改之資及老人歲饌。無時恤典。實無推移上下之道。海西附近邑中。平山民少穀多。若以小米一千三百石。移劃本府。則隨入用下後餘數。依定式取耗留儲。以爲不時之用爲辭矣。本府會付米不足。則例以畿內傍近邑穀物移劃。而今年畿邑皆方設賑。隣府移劃。非所可論。平山雖是他道。道里旣近。穀簿亦優。守臣所請。必有商量。依報辭。平山小米一千三百石。移劃開府之意。請行會於海西道臣。從之。
정조 8년 · 강
命全羅左水營賑濟之策。該道伯與該閫帥相議。及時賙濟。
정조 8년 · 목
左議政李福源啓言。卽見全羅左水使孫相龍報備局辭緣則以爲。本營土兵。元不關於地方官之賑政。濟活之策。全屬水使。而營樣凋殘。末由經紀。依壬午例。本營所在月課米二千八百三十石零。全數劃下。以爲取剩補賑後。待秋成還作本色爲辭矣。凡取剩立本之事。終必有弊。而本營賑資。旣無出處。月課推移。亦有已例。依報辭請許施。予曰。備堂中將臣及曾經道伯之人。各陳意見。副司直徐有隣曰。月課米劃下。雖有已例。恐不無生弊之慮。付之道臣。從長接濟。恐合事宜。戶曹參判趙時俊曰。米穀之立本取剩。爲弊必大。不如付之道臣。接濟之便好矣。訓鍊大將具善復曰。兵水營賑濟。不過營屬。自各其營自備爲之。曾未見請得朝家之事矣。摠戎使李昌運曰。今此賑資之請。臣則果未諳其例矣。御營大將徐有大曰。兵水營屬。有給代之例。雖當災年。自監營賑穀不欲區劃。故今此所請。似出於不獲已矣。右承旨朴祐源曰。兵水營之賑資。例自監營區劃。今此左水使之不爲關由於監營。有此請穀。誠未知其故。而付諸道臣。從長區劃似宜矣。左議政李福源曰。臣則初謂兵水營校卒賑資。元無道臣之區劃。專委本營之經紀。故以許施爲請矣。今聞籌堂之言。則兵水營賑資。亦有依各邑劃給之例云。然則取剩之事。不必許施。請置之。敎以。自巡營劃給賑資。聞於前伯之言。已例較然。設令本道無此例。朝家旣聞之後。豈無別般措處之擧。不必直請。勿施。自本司分付該道伯與該閫帥相議停當。以爲及時賙濟之地。
정조 8년 · 강
命完營空名帖。限千張成給。
정조 8년 · 목
左議政李福源啓言。全羅監司趙時偉以空名帖請得事。報備局矣。依昨年例。請七百張成送。敎以。千張成給。
정조 8년 · 강
命鴻臚官引接等節。添於儀註。
정조 8년 · 목
左議政李福源啓言。大小邦禮。鴻臚官無不與焉。而今番相見禮儀註。引儀呼唱引接等節。不爲磨鍊。雖援古例。終涉欠闕。令該曹請更爲添入於儀註。從之。
정조 8년 · 강
許施守禦營江華府。關西小米各一萬石移劃之請。
정조 8년 · 목
左議政李福源啓言。頃因守禦使鄭民始。江華留守鄭志儉所啓。關西小米各一萬石請得事。有令廟堂稟處之命矣。關西米之每每移劃。誠涉重難。而旣係緩急之需。他無推移之路。領相送言以爲當施。依所請請。各一萬石許劃。從之。
정조 8년 · 강
命訓局軍需。以關西加分耗條。嶺南牟還條。一體劃給。
정조 8년 · 목
訓鍊大將具善復啓言。本營軍需之苟艱。曾已下燭矣。昨冬。蕩減軍布二十七同二十疋零。依例自朝家給代。至於停退條九千餘兩。今年秋成後還捧者。而目今事勢。實無他衙門貸用處。惠堂爲戶判時。有貸去者。折半餘。以關西加分小米劃給矣。其不足之數。盡爲推來。則以此先爲取用。待秋停退條還給捧後。卽爲充數。事甚使便當。敎以。惠堂之意何如。宣惠廳堂上徐有隣曰。貸用錢物。或以關西加分耗條。或以嶺南牟還耗條。幾盡區劃。而關西耗條有折米不足之數。不過爲三百石零。此亦以嶺南牟還條。一體準折劃給。俾得及時取用。似合事宜。從之。
정조 8년 · 강
命今番京貢價裁減。以二十分一擧行。
정조 8년 · 목
宣惠堂上徐有隣啓言。昨年歉荒。挽近所無。賑政方張於六道。在前如此之時。例有京貢價裁減之事。請以十分一裁減。敎以。昨年六道告歉之餘。收租之大縮。勢所必然。減貢之擧。雖曰不可已。都民之懸磬。莫有甚於近日。朝家於此不可無別般商量之方。今番京貢裁減。十分一則太多。以二十分一擧行。
정조 8년 · 강
命四道營邑需災減等節。一依再昨年例磨鍊。
정조 8년 · 목
宣惠廳堂上徐有隣啓言。昨年歲初。以三南畿甸之告歉。再昨年收租。減分磨鍊矣。昨年收租。今方頒降。而四道年事。殆有甚焉於再昨年。營邑需災減等節。一依再昨年例。請磨鍊知委。從之。
정조 8년 · 강
獻納李集斗避嫌乞遞。賜批。
정조 8년 · 목
避嫌略曰。院啓中罪人有源。旣已物故。則所當釐正於笏記。而矇未覺察。長僚處置。徑先奏達筵。席引避。又多做錯。致有儒臣之論斥。請遞臣職。批以。勿辭。亦勿退待。
정조 8년 · 강
重推備堂金華鎭李★(土+甲)徐有慶黃景源蔡濟恭嚴璹。
정조 8년 · 목
大司憲金魯鎭啓言。歲首賓對。異於他時。應參籌堂。所當齊進。而多有懸病不參者。應頉外不進備堂。請重推。從之。
정조 8년 · 강
大司憲金魯鎭避嫌乞遞。賜批許之。
정조 8년 · 목
避嫌略曰。以甲山府四罪人在謫時。多般行惡。至有道臣狀聞移配之擧云。而未及聞知。不卽論勘。身爲憲長。誠有矇然之失。知而不言。則當論不論。亦有溺職之罪。請遞臣職。批以。所失非細。輕遞之嫌。有不暇顧。從之。
정조 8년 · 강
命專經武臣殿講。以十八日爲之。
정조 8년 · 강
以嚴璹爲禮曹判書。金魯鎭爲刑曹判書。鄭昌順爲刑曹參判。吳載純爲漢城右尹。
정조 8년 · 목
敎曰。禮曹判書前望單予入之。待下批牌招察任。又敎曰。右尹許遞。令該曹口傳差出。刑曹判書。參判有闕之代。前望單子入之。
정조 8년 · 강
領議政鄭存謙陳箚請勘。賜批。
정조 8년 · 목
箚略曰。臣冒呈請急之單。不意近密之臣。擎宣手札。又有由單齎傳之敎。臣驚惶感激。而不幸罹疾。方在危域。君恩未報。朝露先晞。相見盛禮將行。而臣職在元輔。病伏床第。揆以臣分。寧有是哉。乞被當勘。批以。朝因度支長登筵。使之往傳筵敎。卿想聞知。際見箚本。愼節之尙未向差。切爲卿慮。今則揆地備員。卿自有分勞之所。惟冀安意調治。以副予慇懃之至意。仍命遣史官傳諭。
정조 8년 · 강
右議政金熤箚辭中書之任。賜批。
정조 8년 · 목
箚略曰。不料今者。誤恩再加。濫職復縻。噫。治道隆替。亶繫論相。豈可不審而輕授。使匪人備其官耶。顧今重輪有慶。离明漸升。輔養官相見之禮。又已隔日。臣忝在其任。益切延頸之誠。不虞之命。此際忽降。難進之義。如上所陳。亟垂許解之任恩。以開進身之路。批以。前批已及之。卿何不體認。又復尋箚控讓耶。誠意未孚。予方自顧歉愧。而在卿體國之義。恐不當如是邁邁。卿須安心勿辭。卽起視事。仍命遣史官傳諭。
정조 8년 · 강
召見承旨尹塾于誠正閣。
정조 8년 · 목
予曰。道上有餓莩云。然否。塾曰。日前聞西小門外。有一婦女新產而死於路上云矣。予曰。慘矣。未知凍死乎。餓死乎。塾曰。凍死云矣。予曰。卿之洞內。誰爲尊位。塾曰。臣爲之矣。予曰。抄戶時。果無應入人見漏之患耶。塾曰。臣所居之洞。別無落漏者。而但無籍之類。不得入矣。予曰。無籍者曾有抄入之敎。且昨年亦有追入之事矣。塾曰。無籍之民。乃是最窮無依者。設使活出。難保爲朝家之民。而但天不生無祿之人。若未霑一視之聖澤而塡于邱壑。則亦甚可矜矣。予曰。大雪之餘。日氣甚寒。儘不妨於民事乎。塾曰。聖上憂民之誠至此。聽卑之天。豈不畀以康年乎。昨歲凶歉。臣實訝之矣。第聞閭卷。頗多癘疫。或有死亡云。若日暖則不無漸熾之慮。是可悶矣。予曰。饑饉之餘。癘疫復熾。則哀我元元。必多顚連。未知將何以救活也。
정조 8년 · 강
命各部餓莩。各其洞長另加審察。報于京兆。
정조 8년 · 목
敎曰。近日日氣極寒。無異嚴冬。諸道賙飢之政。昨已措辭申飭。而京中各部貧家不能自存之類。必有死亡之患。令京兆分付各部。一一搜訪報來。待報來卽具別單以聞。名數設或夥多。部官則不必論罪。亦以此意各知悉。仔細搜訪。限發賣畢給餓莩。各其洞長。另加審察。間五日或十日。枚報京兆事。一體分付。
정조 8년 · 강
配李潤慶于渭原郡。申應周于固城縣。
정조 8년 · 목
義禁府啓言。李潤慶平安道渭原郡。申應周慶尙道固城縣。竝極邊遠竄。請依例押送。允之。
정조 8년 · 강
遣承旨詣 宗廟景慕宮。奉審摘奸。
정조 8년 · 강
命春操停止行會祗受形止。問于該道伯草記。
정조 8년 · 목
全羅監司趙時偉。以今春水陸操及巡點稟旨事。馳啓。敎以。此狀啓以休紙。令政院還下送。停操之意。使之行會。已至幾日。尙無祗受形止。其委折問于該道伯草記事。廟堂知悉。
정조 8년 · 강
命湖南過時未婚葬顧助慢忽守令。令廟堂關飭。
정조 8년 · 목
全羅監司趙時偉。以過時未婚葬顧助事。馳啓。敎以。五邑擧行。咸平一邑外。俱甚駭然。猶勝於全不擧行。其餘四十八邑之經年閱歲。無一人報來。是豈非萬萬無狀之甚者。朝令之下。幺麼守令。焉敢如是慢忽。各該邑守令中。堂上堂下侍從及文蔭武堂上官。竝越捧六等。文蔭武堂下官。竝令道伯。一一指名現告狀聞後。令政院捧旨。來頭都政。除非設賑後承傳。限六朔勿敍右職。以徵懲他守令。該道臣緘辭推考。以此意令廟堂謄關嚴飭。
정조 8년 · 강
重推全羅監司趙時偉。
정조 8년 · 목
全羅監司趙時偉。以行乞遺棄兒留養收養事。馳啓。敎以。本道幅圓之大。口數如是零星。此殆邑宰不能悉心搜訪收養之致。更令廟堂嚴飭道伯。使卽嚴査列邑形止。據實狀聞。該道伯重推。
정조 8년 · 강
召見藥院提調鄭民始于觀物軒。
정조 8년 · 목
予曰。右相明日則當肅命云耶。藥房提調鄭民始曰。未及聞之矣。予命招致議政府錄事。右議政明日肅謝與否知入事分付。予曰。今年係是荐歉之餘。而元朝之雪。解凍之候。足占豐穰之徵。予心歡祝。豈有大於是。夫天地之大德曰生。當以公私儲蓄之俱罄。錫之大有。濟吾民於溝壑顚連之中。理固然矣。未知農家之說果如何耳。民始曰。老農之言。皆以爲。今年則必當大豐云矣。仍奏曰。相見禮吉日在明日。而寒事漸弛。下情不勝慶幸矣。予曰。然矣。
정조 8년 · 강
下別賑資綸音于畿湖民人。
정조 8년 · 목
敎曰。嗟。爾畿湖民人。尙謂予甘玉食而安細氊也耶。自秋以冬。至于歲翻。當寢而不能寢。當餐而不能餐。惟爾等鵠形鶉衣顚連遑汲之狀。如在予眼中。爾等尙能知予心乎否。噫。畿湖遭歉。凡兩歲矣。再昨年則畿湖兩道之外。諸路稍登。無他荒政之擾惱者。故凡係賙賑蠲恤之方。專意爾等。幸無捐瘠之患。而昨年則告飢之狀。相續登聞。殆乎應接不暇。惟予日夜憂勞。呼燭明發。不知爲幾許月矣。或移粟而往哺。或捐帑而補賑。東西塗抹。僅僅接濟。而畿湖則距京師未遠。聲聞最邇。春後賑事。可以從便拯活。故一番區劃之後。便相忘者然。爾等其以予爲眞箇恝然乎。嗚呼。畿湖八十餘邑。戶不下數十萬。有田而自食者。能幾人也。就使有田。尙無可穫。況傭作之類乎。雖在樂歲。未免終苦。況荐歉之餘乎。縣門之租稅未償。鄕鄰之假貸已絕。甁罌之罄莫救十口之飢。秉穗之遺。寧有一飽之望予以是知爾等之無食也。海沿斥鹵。不宜綿農。山峽水澇。又傷旱田。寒女無可出之帛。蚩氓無可貿之絲。就隩之節已過。絲身之策無望。予以是知爾等之無衣也。無食無衣。何以卒歲。卒歲猶難。況玆春窮乎。向也臘雪未積。冬候未猶暖。念爾等糴于官。可免紇子干之雀。採于山。可救涸轍之魚。人或以恒燠爲憂。而予反爲爾等喜之。嘉平以後。一寒如此。暖室重裘。尙覺逼肌之苦。蔀屋甕牖。安有負背之暄。賙飢之餘。難禦寒威。老穉之類。又異强壯。爾等之父母妻子。能一得盂飯一縕袍。以濟其凍餓而不。至於呼號道塗耶。救急之政。越自前冬。設賑之期。已屆新年。夬免催科之苦。漸有待哺之所。抄飢之際。能無見漏之歎歟。受賑之時。亦無相蒙之患歟。穀物精升斗準。而鹽豉亦不失其味歟。守宰名各盡誠勤。而吏鄕不容奸僞歟。予之夙夜憧憧。何嘗一息而忘爾等也。特下帑需元賑外別設一巡。卽爾而道昨年已行之例。而今年則東南北三道之飢荒。甚於爾兩道。所以別巡之擧。先在於三道也。爾兩道之民。其不翹足而望予曰。何原厚於前而薄於後歟。惟予帑藏之設。爲爾等水旱之備。爾方荐饑。予其何惜。今下京畿餞錢二千緍。胡椒一百斤。丹木三百斤。湖西錢三千緍。胡椒一百斤。丹木一百斤。噫。物雖尠少。未滿旬日之食。意實慇懃。亶出宵肝之憂。爾等其諒之否。顧玆三元載屆。萬品咸蘇。今日卽漢帝頒詔之日也。如使爾等少須曳無飢寒。則天心底豫。迄用康年。八方含哺之喜。將與爾等共之。豈不樂哉。九重深邃。四野遠隔。付爾幾萬饑口於方岳及長吏。苟能有一分體予心者。自可無怠。又何多誥。
정조 8년 · 강
配申尙權于昆陽郡。
정조 8년 · 목
義禁府啓言。申尙權慶尙道昆陽郡。依例請押送。允之。
정조 8년 · 강
御元子宮。行元子相見禮。召見時原任大臣閣臣諸承旨。奉朝賀金致仁。領府事金尙喆。判府事徐命善鄭弘淳李徽之。左議政李福源。右議政金熤。原任提學徐命膺黃景源。提學金鍾秀。原任直提學鄭民始。檢校直提學徐浩修。直提學徐有防。原任直閣徐龍輔。檢校直閣金載瓚。承旨尹塾。左承旨李亨逵。右承旨朴祐源。左副承旨李養鼎。右副承旨吳大益。同副承旨李時秀。假注書徐瀅修朴能源。史官李祖承李崑秀。
정조 8년 · 목
致仁等進前曰。歲聿載新。天休滋至。聖體日益康寧。邦籙日益鞏固。而元子宮相見禮。又以上元之日順成。於萬斯年之祝。實自此始。臣民慶忭。曷有其極。命善曰。臣等今日歡祝之心。殆欲起而蹈舞。聖心嘉悅。尤當如何。福源曰。臣於九月。一番仰瞻矣。數月之間。益覺日表之岐嶷矣。熤曰。雖今日冊禮。足備應行之節文矣。予曰。予意則稍遲數月。快見步履之如儀然後。封冊未晩。而諸大臣則每每煩請。此何必如是汲汲耶。目下先務。莫切於蒙以養正四字。其所輔翼成就之責。專恃於卿等。須悉心盡職。福源曰。如臣等無似。猥膺莫重之任。揣量人器。決知其不克負荷。而今伏承責勉之音。尤切惶恧之忱矣。上曰。奉朝賀久不相見矣。兩大臣之爲輔養官。予則以爲得人。今日朝廷。欲求人望之所歸。豈有出於此乎。致仁曰。聖敎誠然矣。且聞古例。亦有以大臣爲之之時云矣。福源曰。自古相臣鄭先弼以下。古例則不一矣。予曰。適有小饌。卿等退坐賓廳。遲待宣饌。分嘗而出去。謂諸閣臣承旨曰。卿等亦當宣饌。退待閤外。
정조 8년 · 강
命元子輔養官以下。施賞有差。
정조 8년 · 목
敎曰。今日元子與輔養官。行相見之禮。　宗社之慶。莫大於此。宜有識喜之擧。輔養官左議政李福源右議政金熤子弟中一人。今日政。初仕調用。待桂坊差出時移擬。錄事加資。臚唱執事本宮掌務等。竝相當職調用。元子陪童等。令惠廳給米布。族屬。分付各該衙門或營門。從便收用。輔養廳書吏中首吏。書題承傳。其餘書吏使令。從自願免賤。通禮院事知書員。帖加成給。亦令今日政成給。又敎曰。元子宮次知中官李允默金景佑。各熟馬一匹面給。差備中官。各兒馬一匹賜給。排設司鑰。邊將除授。
정조 8년 · 강
命禮房承旨尹塾加資。
정조 8년 · 목
敎曰。封冊之姑且遲待予意。廷臣豈不知之。今日相見禮順成。欣喜之心。無異封冊。今日賞典。旣皆拔例爲之。該房承宣賞典。豈獨不論。今日入侍禮房承旨尹塾加資。
정조 8년 · 강
命元子宮所屬等賞格次紬木布入之。
정조 8년 · 목
敎曰。元子宮所屬各殿差備下人及各司下屬賞格次。戶曹紬五同木八同布五同。兵曹錢三百貫木十同布八同。入之事分付。
정조 8년 · 강
命十六日專經文臣殿講處所。以宣政殿爲之。
정조 8년 · 강
命咸營移轉穀區劃。令廟堂稟處。
정조 8년 · 목
咸鏡監司李命植以移轉穀區劃。令廟堂稟旨事馳啓。敎以。草記稟處。
정조 8년 · 강
召見閣臣于觀物軒。右承旨朴祐源。直提學徐有防。原任直閣徐龍輔。
정조 8년 · 목
敎曰。閣臣入侍。○予曰。今日日氣亦好矣。有防等曰。以上元之良辰。行莫大之盛擧。而天晴日朗。和氣若有相感者然矣。予曰。都承旨旣陞正卿。本職似當以兼銜啓下矣。祐源曰。然矣。予命注書出去。兼都承旨今日政啓下。
정조 8년 · 강
命輔養官子初仕人。下批後使之來待。
정조 8년 · 강
命上注書上翰林竝陞六。
정조 8년 · 목
敎曰。入侍知申。旣已陞資。上注書上翰林。亦竝陞六。又敎曰。抄啓文臣中。時帶騎郞人改差。今日政差出。又敎曰。陪童族屬待令者。所願一一詳錄後。知委於各該司。
정조 8년 · 강
召見承旨尹塾于元子宮。
정조 8년 · 목
予曰。卿以今日適在禮房。大禮順成。得與賞典。因此慶陞品。豈可比論於尋常加資乎。卿心亦必欣滿矣。塾曰。正卿峻秩。在臣實是踰分。而幸覩邦慶。因此陞品。知喜而不知懼矣。予曰。兼都承旨。近來再有之矣。塾曰。禮判曾爲兼都承旨云矣。予謂原任直閣金載瓚曰。金載璉好爲之矣。載瓚曰。感祝聖恩。不知所達矣。予命吏曹判書。更爲牌招。牌去來。連爲催促。
정조 8년 · 강
以徐有隣爲吏曹判書。前望也。
정조 8년 · 강
有政。吏曹判書徐有隣。參判金夏材。參議趙鼎鎭進。
정조 8년 · 목
以李在簡爲大司憲。金文淳爲大司諫。李謙彬爲執義。李競淵爲司諫。金敍九爲掌令。洪聖淵金寅燮爲持平。鄭益祚李萬應爲正言。曺遠振爲校理。金載璉爲童蒙敎官。初仕也。○再政。徐浩修爲右參贊。曺遠振爲副應敎。李憲默爲知義禁。
정조 8년 · 강
召見童蒙敎官李晩秀金載璉。兵曹正[左:I-POSITION]郞李祖承于觀物軒。
정조 8년 · 목
予曰。人日製。旣命如式設行。在外政府西壁許遞。今日政擬入。春到記不遠。人日製。一兩日內。使之出令。又敎曰。此人之切。宜有別般酬獎之擧。今日行禮。亦有效勞。李挺[廷:I-PERSON]楫今日政調用。又敎曰。李祖承司果勿施。以前翰林。改付標以入。政望催促捧入。又敎曰。新除授童蒙敎官。使之入侍。予問職姓名後。敎晩秀曰。觀爾面貌。有大臣典型矣。爾以輔養官之子入仕。誠貴矣。又敎載璉曰。爾則轉罪爲榮。莫非有賢父兄之致。然而隄防由爾而壞了。誠不成說矣。載璉曰。聖敎及此。臣誠惶蹙萬萬矣。予命李祖承曰。爾輩出六後。不得如翰注頻頻入侍。殊覺悵然矣。
정조 8년 · 강
御宣政殿。行專經文臣殿講。試官金熤鄭民始金夏材。趙鼎鎭金思稷尹承烈柳榮鎭。
정조 8년 · 목
具翼善冠袞龍袍。乘輿詣宣政殿陞座。試官以下行禮後。予曰。人日製。何當出令乎。熤曰。領左相俱在病告中。政府出令。臣不敢替行矣。予曰。須於今日往復。一兩日內。出令好矣。專經文臣宋俊載等。以次進講訖。予曰。文臣殿講。便成文具。全不成誦。事極駭然。不通人員退出。次次捧入禁推傳旨。
정조 8년 · 목
政院啓言。今日殿座時。承旨不可不備員。而同副承旨李時秀身病猝重。何以爲之。敎以。許遞。
정조 8년 · 강
命慶尙監司李秉模緘推。列邑守令。依湖南例處分。
정조 8년 · 목
敎曰。日前因湖南伯啓本。道臣則緘推。邑宰則或越捧。或勿敍右職。觀此本道啓本。擧行之慢忽。反有加於湖南。不但大違定式之本意。紀綱所在。萬萬駭然。慶尙監司李秉模。爲先緘辭重推。列邑守令。當依湖南例處分。自廟堂枚擧向日傳敎。査問本道。各該守令。亦各指名狀聞事。一體分付。仍敎曰。戶參持此傳敎出去。措辭申飭。卽爲行會。
정조 8년 · 강
命十八日專經武臣殿講處所。以宣政殿爲之。
정조 8년 · 강
以沈豊之爲副提學。李克[兢:I-PERSON]淵爲副應敎。林濟遠李頤祥爲校理。鄭在信爲副校理。姜忱爲副修撰。
정조 8년 · 목
敎曰。在外及未肅拜玉堂許遞。前望單子入之。○政院以豊之頤祥方在罷散中啓稟。敎以。敍用。又敎曰。玉堂不備。莫若近日。新除授副提學。待開門牌招。館錄明日爲之。又敎曰。新除授玉堂。幷待開門牌招。
정조 8년 · 강
都承旨尹塾疏辭新資。賜例批。
정조 8년 · 강
副修撰李錫夏陳疏自列。仍陳勉。賜批。
정조 8년 · 목
疏略曰。日昨朝參。諫臣之啓出。而辭意深緊。論斥嚴重。第處置之箚。僚議旣定。則臣不必異同。被論之人。玉石相混。則臣或爲顧惜。而臣之伊日請急之章。適在於僚員陳箚之時。事會則不過巧値。情理則在所難強。論人以罪。何患無辭。而特緣歸護病母。遭此嚴斥。求之古今。臣實爲始。玆敢略入文字。乞削臣職。臣不敢以見職自居。而略此附陳焉。日昨朝參。上自大僚。下至三司。亹亹仰奏者。雖未必盡爲得當。而倘能量宜採納。施諸事爲。則豈不休哉。批以。尾陳一言。亦足觀省。爾其勿辭察職。
정조 8년 · 강
命宋俊載等。一倂付過放送。
정조 8년 · 목
義禁府以宋俊載李敬裕朴宗采[來:I-PERSON]李東稷朴孝源宋煥德李聖倫[輪:I-PERSON]李儒慶安邁權金德老徐美修李度謙李益運申大龜李寅采鄭東觀等囚單啓。敎以。親臨殿講。事體何如。而許多講員之俱不能講。殊極駭然。當待能誦後放送。而適値上元翌日。旣命弛禁。其在一視之道。不可無參酌之擧。一傡付過放送後。勿如是之意嚴飭。
정조 8년 · 강
命漢城府坐起。勿以殿座爲拘。
정조 8년 · 목
漢城判尹金履素以殿座相値。不得坐起啓稟。敎以。勿以殿座爲拘。卽爲出去開坐。流丐收養。死亡收埋等事。各別申飭。近日閭巷間。間有時疾死亡之患云。而部官輩恐或被罪。匿不以聞。事極無狀。亦須招致部官。一二枚報之意。一體嚴飭。
정조 8년 · 강
景慕宮春　享大祭時。省牲省器。命躬行。
정조 8년 · 목
禮曹啓言。來二月初四日。　景慕宮春享大祭親行時。省牲省器。依例以親臨磨鍊。敎以。謹當躬行矣。
정조 8년 · 강
命輪臺對以二十一日爲之。
정조 8년 · 강
以林錫喆李致中爲承旨。
정조 8년 · 목
敎曰。承旨前望單子入之。
정조 8년 · 강
命明日泮製。特爲通方外事分付。
정조 8년 · 목
敎曰。須有特敎。可以通方外。明日泮製。係是罕有之擧。特爲通方外事。卽爲分付。
정조 8년 · 강
命儒生課試。應參堂上。大臣外無或懸頉之意嚴飭。
정조 8년 · 목
敎曰。明日儒生課試。館閣六曹堂上及學敎授。不可不備員進參。在外及未肅拜人員。幷許遞。政官牌招開政。以在京無故人差出。待下批。仍卽牌招察任。明日開坐時。應參堂上大臣外無或懸頉之意。預令嚴飭。
정조 8년 · 강
命明日儒生課試。內閣提學進參。直閣待敎入直玉堂。亦爲對讀。
정조 8년 · 목
敎曰。節製科次。內閣提學與兩館提學同參考試。才有定式。明日儒生課試。內閣提學一體進參之意分付。在外提學中家近人。使之趁期上來進參。取見本館謄錄。春秋館知事同知事。以閣臣進參。以此定式施行之意。令本閣本館知悉。又敎曰。儒生課試。旣命入侍。科次對讀官。不可以本館郞官爲之。以參謁學敎授待令。分考之際。員數不足。且是節製科次。直閣待敎入直玉堂。亦爲對讀事分付。
정조 8년 · 강
命一提學金鍾秀催促上來。檢校提學望筒書入。
정조 8년 · 목
敎曰。泮試在明。本閣提學不可不備。一提學金鍾秀催促上來。二提學兪彦鎬在外之代。檢校望筒書入。待下批牌招。使之進去又敎曰。一提學使之及期上來之意。更自本閣下諭。二提學在外之代。檢校提學望筒。旣命書入。待下批。待開門牌招。先進去之意。遣檢書官傳諭。
정조 8년 · 강
命畿湖別賑綸音頒給。
정조 8년 · 목
敎曰。今下畿湖兩道別賑資綸音。京畿監營。粧䌙白綿紙件一。不粧白綿紙件三。不粧白紙件四。都事中軍。各不粧白綿紙件二。不粧白紙件三。坡州長湍豊德仁川南陽富平竹山通津高陽金浦交河陽川等。尤甚設賑十二邑。各不粧白綿紙件三。不粧白紙件四。廣州楊州水原龍仁陽智果川等。之次設賑六邑。各不粧白綿紙件一。不粧白紙件三。驪州喬桐安山安城加平永平振威利川楊根衿川陽城砥平陰竹抱川等。之次十四邑。各不粧白綿紙件一。不粧白紙件一。德浦花梁等設賑二鎭。各不粧白綿紙件一。不粧白紙件四。合粧䌙白綿紙件一。不粧白綿紙件六十五。不粧白紙件九十八頒給。洪忠監營。粧䌙白綿紙件一。不粧白綿紙件三。不粧白紙件四。都事中軍。各不粧白綿紙件二。不粧白紙件三。兵營水營。各不粧白綿紙件三。不粧白紙件四。公山洪州西原等三鎭營。各不粧白綿紙件二。不粧白紙件三。泰安舒川大興韓山天安溫陽沔川瑞山平澤牙山稷山庇仁禮山唐津海美保寧藍浦恩津扶餘結城石城等。尤甚設賑二十一邑。各不粧白綿紙件三。不粧白紙件四。洪州林川公山定山鴻山西原提川燕岐文義全義德山等。之次設賑十一邑。各不粧白綿紙件一。不粧白紙件三。淸安丹陽尼城鎭岑連山陰城淸陽等。之次七邑。各不粧白綿紙件一。不粧白紙件一。成歡利仁栗峯等。設賑三驛。各不粧白綿紙件一。不粧白紙件四。安興平薪所斤馬梁舒川浦等。設賑五鎭。各不粧白綿紙件一。不粧白紙件四。合粧䌙白綿紙件一。不粧白綿紙件一百八。不粧白紙件一百八十三頒給。
정조 8년 · 강
副提學沈豊之陳疏自列。仍乞遞。賜批。
정조 8년 · 목
疏略曰。臣猥叨出納。罪著溺職。不意玆者。以臣爲弘文館副提學。況今新錄之命。尤有所不敢當者。遴揀之重。最稱瀛選。取舍之責。專在長僚。以臣昏庸之姿。何可主張其事。進退才彥哉。同罪承宣。尙在譴罷。而惟臣獨蒙收敍。先被除旨。揆以廉防人謂斯何。乞遞臣職。批以。同罪承宣。纔命敍用。卿其勿辭。斯速會圈。
정조 8년 · 강
行館錄。行副提學沈豊之。副應敎李兢淵。校理林濟遠。副校理林道浩。修撰李鼎運。
정조 8년 · 목
四點。李顯靖李延伋權裕洪樂恒孟至大李顯默李祖承朴廣源李東稷安策鄭致淳曺允大鄭萬始尹序東李翼晉成種仁趙濟魯李勉競申耆徐瀅修趙弘鎭成德雨。以上取二十二人。
정조 8년 · 강
遞左承旨林錫喆鄭東浚。
정조 8년 · 목
敎曰。左承旨許遞。今日政差出。又敎曰。右副承旨聞有實恙。無以供劇云。許遞。前望單子入之。
정조 8년 · 강
命中和府使洪仁浩。今日政內遷。
정조 8년 · 목
敎曰。出補今已經歲。及今召還甚便。中和府使洪仁浩。今日政內遷。
정조 8년 · 강
推大司成閔鍾顯。
정조 8년 · 목
敎曰。續大典節日製條。有曰。元月七日。三月三日。七月七日。九月九日。政府六曹諸館堂上。詣泮宮試取云云。今聞本館言。三九七日則六曹進參。人日則只判堂進參爲言。事之無謂。莫甚於是。旣有續典成憲。而本館只憑吏胥之言。擧行如是錯誤。大司成閔鍾顯推考。明日課試。六曹諸堂。依法典。一竝進參事。言于政府。仍敎曰。此傳敎卽爲頒布。六曹如有無故不參者。自政院各別申飭之意分付。番次苟艱。典設別提典牲主簿呈辭代。今日政使之差出。政官牌招去來申飭。又敎曰。明日節製設場時。來稟政院之意。分付成均館。
정조 8년 · 강
命承旨林錫喆敍用。
정조 8년 · 목
敎曰。新除授承旨牌招。其中罷散人敍用。
정조 8년 · 강
給英陽縣燒戶恤典。
정조 8년 · 목
慶尙監司李秉模以英陽縣民家失火馳啓。敎以。各別顧助事回諭。
정조 8년 · 강
命明日殿講。待下敎爲之。
정조 8년 · 강
許施原春道各邑上納給代錢之請。
정조 8년 · 목
原春監司徐鼎修以各邑上納給代錢事馳啓。敎以。廟堂相持。尙不稟處。此亦民事。遲滯可悶。以春等蔘價。推移許劃。事甚便好。以此施行之意。令廟堂行會。
정조 8년 · 강
遞校理李頤祥。副校理鄭在信。副修撰姜忱李錫夏。
정조 8년 · 목
政院以頤祥等違牌啓稟。敎以。以此之故。違牌人員。昨夜皆令許遞。而李頤祥等三玉堂之尙在傳旨未下中。因何委折而然。必是政院不捧傳旨之致。當該承旨。從重推考。違牌玉堂與李泰永。幷許遞。
정조 8년 · 강
有政。吏曹判書徐有隣。參議趙鼎鎭進。
정조 8년 · 목
以趙尙鎭爲承旨。李福徽爲司諫。李頤祥爲副修撰。尹塾爲知春秋。李亨逵爲同春秋。金樂淳爲鳳山郡守。具善德爲長連[淵:I-POSITION]縣監。
정조 8년 · 강
以洪仁浩爲承旨。中批也。
정조 8년 · 목
敎曰。時無見窠。陞資後卽欲除此職而未果。中和府使洪仁浩。承旨除授。
정조 8년 · 강
以鄭東浚爲承旨。前望也。
정조 8년 · 강
吏曹判書徐有隣疏辭新除銓任。賜例批。
정조 8년 · 강
命前承旨趙興鎭敍用。慶尙監司李秉模推考傳敎還入。
정조 8년 · 목
敎曰。今聞承宣言。不可一敍一否。前承旨趙興鎭敍用。又敎曰。昨日慶尙監司推考傳敎還入。自甚之甚字。至錄啓之啓字。十九字抹下。
정조 8년 · 강
命前府使李文源趙英鎭。竝蕩滌敍用。